ועדת החינוך והתרבות, כנסת 15, פרוטוקול מספר 280, 2001-06-04 12:00

זבולון אורלב: שלום לכולם.

זבולון אורלב: אני מקדם בברכה את כל הנוכחים, שנמצאים כןא במסגרת שבוע האיכות.

זבולון אורלב: גם למערכת החינוך יש משקל גדול מאוד בתחום זה.

זבולון אורלב: אנחנו רואים בה מערכת מעצבת, משפיעה ומחנכת.

זבולון אורלב: כל השקעה שנשקיע בה היום – תניב פֵרות כבר בזמן הקרוב.

זבולון אורלב: למדתי, יחד עם מנכ"לית משרד החינוך ועם מנכ"לית מכון התקנים, על מערכת משמעותית שמתנהלת בתוך מערכת החינוך, ושמעתי על ההשפעה של מערכת ניהול איכותית "ISO9000-" המסייעת לתהליך האיכות בחינוך.

זבולון אורלב: אני מקדם בברכה את כל האורחים הרבים.

זבולון אורלב: הקצינו לדיון שעה, ואני כמעט משוכנע שלא נוכל לתת זכות דיבור לכל מי שיהיה מעוניין בכך.

זבולון אורלב: אתייעץ עם גב' פתיר בעניין מתן רשות דיבור, מכיוון שאינני מכיר את הדברים לעומקם.

זבולון אורלב: אני חושב שדורשי האיכות בוודאי עשו נכון כשבאו לוועדת החינוך.

זבולון אורלב: הם בוודאי יקבלו כאן

זבולון אורלב: גיבוי משמעותי לשיפור איכויות במערכת החינוך.

זבולון אורלב: אם במשאבים מוגבלים אלה נוכל לעשות יותר, ובאופן יעיל ותכליתי יותר, זכינו.

זבולון אורלב: למדתי בעבר מרבותיי מה ההבדל בין "יעיל" לבין "תכליתי".

זבולון אורלב: יעיל, פירושו לעשות את הדבר נכון.

זבולון אורלב: תכליתי, פירושו לעשות את הדבר הנכון.

זבולון אורלב: יש הרבה אנשים שעושים את הדברים נכון, אך לא עושים את הדברים הנכונים.

זבולון אורלב: אנחנו מנסים לפעול גם באופן תכליתי וגם באופן יעיל.

זיוה פתיר: הדוברת הראשונה צריכה הייתה להיות מנכ"לית משרד החינוך, והיא תיכנס מיד לישיבה.

זיוה פתיר: ארשה לעצמי להודות ליו"ר במיוחד על שהסכים לקיים דיון מרכזי בוועדת החינוך בכנסת ביום האיכות.

זיוה פתיר: אני יכולה להזכיר שמערכת החינוך היא המערכת המרכזית בעיצוב דמותה של החברה.

זיוה פתיר: לכן איכות בחינוך קודמת לחינוך לאיכות.

זיוה פתיר: בעקבות שבוע האיכות הגדול בתולדותינו קיבלנו מעל 2000 פניות למכון התקנים.

זיוה פתיר: כ30%- מהן נגעו לשאלה מה צריך לעשות במערכת החינוך כדי לעצב תרבות חדשה של איכות בישראל.

זיוה פתיר: יחד עם אלה קיבלנו, כמובן, פניות רבות בנוגע לאולמות שמחות.

זיוה פתיר: בחרנו להביא הנה מקבץ של אנשים העוסקים בחיי היום-יום באיכות בחינוך.

זיוה פתיר: הגיעו הנה מנהלים של בתי ספר, מנהלים של מערכות חינוך ותלמידים – שלדעתי יאמרו את הדברים המרגשים ביותר.

זיוה פתיר: לכן אנצל את ההזדמנות להזכיר שמלבד האיכות בחינוך, יש גם אלמנטים רבים הקשורים לבטיחות במערכת החינוך – שהיא סוגייה מרכזית, בוודאי בימים אלה.

זיוה פתיר: לא נטפל כאן בכל אולמות השמחות אלא נדון, בין היתר, באלמנטים הפיזיים של מערכות החינוך שאנחנו רואים בחיי היום-יום.

זיוה פתיר: אני מציעה שהעוסקים במלאכה יאמרו את דברם.

זבולון אורלב: ראשון יהיה ראש מכון התקנים.

עמוס ברקוביץ': אני אקצר מאוד בדבריי.

עמוס ברקוביץ': דבר אחד ברור: כולנו כבר הפנמנו את הנקודה החשובה ביותר – כל דבר מתחיל בחינוך.

זבולון אורלב: האם אמרת שכולנו הפנמנו זאת, מר ברקוביץ'?

זבולון אורלב: כוונתך אולי לנוכחים בחדר.

עמוס ברקוביץ': זאת שאלה טובה.

זבולון אורלב: לצערי הרבה אומרים זאת כשהם באופוזיציה, אך בקואליציה המצב משתנה.

עמוס ברקוביץ': ייתכן.

עמוס ברקוביץ': ככל שנתחיל בחינוך לאיכות בגיל צעיר יותר, כך הדבר יחלחל טוב יותר בלבבות ובמוחות.

עמוס ברקוביץ': כוונתנו לאיכות כנושא בפני עצמו, שצריך ללמד אותו – והרעיון המרכזי הוא כמובן שהעניין ייכנס לתכנית הלימודים.

עמוס ברקוביץ': לצורך כך יש די גופים שיכולים לסייע ולהטמיעו כחלק ממערכת הלימודים.

עמוס ברקוביץ': כל מה שנעשה כאן היה בהתנדבות, מתוך רצון.

עמוס ברקוביץ': אם נקדם את הנושא בצורה מסודרת – הוא ייטמע.

עמוס ברקוביץ': בבתי ספר אפשר לדחוף לעבודה תחת מערכות ISO ואף לסייע בתהליך.

עמוס ברקוביץ': אבל במקום שחייבים לספק מוצר, דרך או שיטה – תקן ה-ISO מוחדר, אולי קצת בכפייה, ולבסוף כולם מברכים על התוצאה.

עמוס ברקוביץ': לכן חשוב להחדיר את הנושא דרך הלימודים.

עמוס ברקוביץ': בוועדה קודמת שמענו משפט יפה שכדאי לחזור עליו גם כאן:

עמוס ברקוביץ': שר הבריאות אמר שביקר במפעל Intel ושם אמרו לו דבר מעניין: אין שגיאה שאי אפשר למנוע.

עמוס ברקוביץ': ואין גם דבר שאי אפשר למנוע באמצעות לימודים.

עמוס ברקוביץ': חשוב להכניס את הנושא למערכת הלימודים, ואז בוודאי הנער הצעיר יפנים את הנושא.

זבולון אורלב: אני מציע לשמוע ראשית מאנשי משרד החינוך על תקן "ISO9000-" במערכת החינוך – כולל כל ההיבטים החינוכיים: מעורבות, תרומה, אחריות חברתית, מעורבות הורים וכדומה.

ענבר חסינטו: ראשית אני מברך על היזמה.

ענבר חסינטו: הייתי שמח אם הנושא לא היה הISO- אלא הטמעת איכות בבתי ספר.

ענבר חסינטו: שכן שיטה זו היא אחת מהמתודולוגיות לקדם זאת, אולי אחת מהחשובות ביותר – אך לא היחידה.

ענבר חסינטו: היחידה הממונה על איכות במשרד החינוך עוסקת בפיתוח איכות ביחידות המטה שבאות לשרת את אוכלוסיית מערכת החינוך.

ענבר חסינטו: אני שמח שהלקוחות שלנו נמצאים כאן, ואני חושב שצריך לשמוע אותם, יותר מאשר את אנשי המשרד.

ענבר חסינטו: לפני כשנתיים התחלנו לפעול מול גב' מלי עוז.

ענבר חסינטו: כאמור, אנחנו פועלים מול יחידות מטה ולא מול בתי הספר.

זבולון אורלב: כמה זמן אתה עוסק בנושא הזה, ד"ר חסינטו?

ענבר חסינטו: המשרד עוסק בכך כחמש שנים.

ענבר חסינטו: אחת מהיחידות שפעלו לפי עקרונות האיכות היא היחידה שמר משה דקלו עמד בראשה.

ענבר חסינטו: הוא הטמיע "ISO9000-" ביחידה שלו – אגף לבחינות בגרות, וזו אחת היחידות המרכזיות ביותר שפועלת באופן זה.

ענבר חסינטו: ויש יחידות נוספות.

זבולון אורלב: בשלב זה מצטרפת לדיון מנכ"לית משרד החינוך, רונית תירוש.

זבולון אורלב: נוכחותה כאן חשובה.

ענבר חסינטו: לפני כשנתיים התקבלה החלטה אסטרטגית להטמיע את נושא האיכות בבתי הספר.

ענבר חסינטו: ביקשנו מגב' מלי עוז להתחיל לפעול.

ענבר חסינטו: הפעילות זכתה להצלחה ניכרת, אך הנושא נעצר בעקבות בעיות תקציביות וסדרי עדיפות של המשרד.

ענבר חסינטו: ברור שאם היה סדר עדיפות אחר – אם למשל האוצר או גוף ממשלתי אחר היה תורם בעניין הזה – היינו יכולים להתקדם עוד.

ענבר חסינטו: מערכת ניהול איכות "ISO9000-" היא אחת מהמתודולוגיות החזקות ביותר.

ענבר חסינטו: אך היא איננה מספקת.

ענבר חסינטו: אם רוצים להטמיע את נושא האיכות בבית הספר צריך גם לקדם פיתוח מנהיגות – כלומר, של המנהלים.

ענבר חסינטו: צריך גם לפתח את תרבות האיכות בבתי הספר.

ענבר חסינטו: כפי שאמר ראש מכון התקנים, ואני תומך בכך, יש לשלב במערכת תכניות שבהן הילדים ייחשפו בצורה שגרתית לתפיסה הפילוסופית והעניינית של נושא האיכות.

ענבר חסינטו: אני מבקש להדגיש עוד נקודה, ואני מקווה שגם אנשי המקצוע כאן יקבלו אותה.

ענבר חסינטו: בימים אלה, מטרים ספורים מכאן, מתקיים כנס למנהלים מיישמי איכות.

ענבר חסינטו: נציבות שירות המדינה יזמה את העניין יחד עם משרד הפנים.

ענבר חסינטו: מנסים לקדם שם את שיטת ה-EFQM (European Foundation of Quality Management) - שיטה מקבילה, אולי ידידותית יותר, שמתאימה יותר לצרכים הספציפיים של בתי הספר.

ענבר חסינטו: הדיון הזה נוגע ל-"ISO9000-" אך אנחנו חושבים שכדאי לנסות לעבוד גם עם השיטה הזאת – אחד המודלים לניהול איכות.

ענבר חסינטו: לסיכום, כדאי וחשוב להתמקד בלימודי איכות בבתי ספר.

אילנה זיבנברג: אני תלמידה בחטיבת הביניים "אורט" ע"ש רבין בקריית מוצקין.

אילנה זיבנברג: אני לומדת בכיתה ט' ואספר קצת על איכות בחטיבה שלנו, מנקודת המבט של התלמידים.

אילנה זיבנברג: החטיבה קרויה על שם יצחק רבין, ואימצנו את המורשת והחזון שהוא השאיר לנו – שאיפה לאיכות ולמצוינות.

אילנה זיבנברג: כשהחטיבה קמה, לפני כמה שנים, ישב צוות של מורים, הורים, עובדים ותלמידים והגדיר את הכללים והנהלים על פי תקן "ISO9002-".

אילנה זיבנברג: הכללים משמשים אותנו לכל פעולותינו בבית הספר.

אילנה זיבנברג: זהו כלי לכל פעילות שנעשית, שמאפשר ביצוע על הצד הטוב ביותר ובהתאמה לתקן.

אילנה זיבנברג: הנהלים שנכתבו אז נמצאים באוגדן הנהלים, שמשמש את התלמידים עד היום.

אילנה זיבנברג: כדי שתהיה עקביות ואפשר יהיה לשפר ולהוסיף פרטים – הוקמו צוותי שיפור ואיכות, המורכבים מתלמידים, מורים והורים.

אילנה זיבנברג: הצוותים מגדירים מצב מצוי בבית הספר, מצב רצוי – שאליו שואפים להגיע, ומנסים לשפר ולשאוף למצב הרצוי.

זבולון אורלב: אני מבקש לקבל דוגמה.

יורי שטרן: אני מציין את איכות הצגת הדברים.

אילנה זיבנברג: בתוך הוועדות לאיכות וליזמות יש כמה תתי-ועדות, למשל ועדת שוטטות – שמונעת שוטטות של תלמידים במסדרונות.

זבולון אורלב: הנוהל קובע שאסור לשוטט?

זבולון אורלב: מהו שיטוט?

אילנה זיבנברג: אסור לשוטט, אסור להוציא תלמידים החוצה.

יורי שטרן: צריך להיות תקן.

יורי שטרן: "אסור" הוא לא תקן.

אילנה זיבנברג: יש לנו גם ועדה לשמירה על סביבה הולמת, כולל ניקיון במסדרון, בשירותים, בכיתות – עשינו תחרות ניקיונות, והכל כדי שתהיה לנו סביבה איכותית ללמוד בה.

זבולון אורלב: ובבית ספר שאין בו תקנון המרכיבים האלה לא קיימים?

אילנה זיבנברג: אינני יודעת אם בבית ספר אחר הילדים שותפים לתהליך.

אילנה זיבנברג: הילדים צריכים להיות שותפים לכל פעילות שהיא.

זבולון אורלב: למה הכוונה?

זבולון אורלב: כיצד הילדים שותפים לניקיון המסדרון?

זבולון אורלב: הם מנקים בעצמם?

אילנה זיבנברג: הם מחליטים מה הם רוצים לשפר ולתקן.

זבולון אורלב: הם מחליטים שהמנקה שעובד בשכר ינקה פעמיים ביום?

אילנה זיבנברג: לא, הם יחליטו שאין די ניקיון, ויצביעו על מה שלא נראה להם בסדר – השירותים, למשל.

זבולון אורלב: מה האינטרס של התלמידים לקבל על עצמם את המשמעת הזאת?

אילנה זיבנברג: איכות הלימודים שלהם תהיה טובה יותר.

אילנה זיבנברג: להם יהיה טוב יותר.

אילנה זיבנברג: יותר נעים לי להסתובב בבית הספר אם הוא סביבה איכותית, נקייה ונעימה.

זבולון אורלב: אלה אינן סיסמאות?

אילנה זיבנברג: אצלנו דברים לא עומדים ככה על המדפים ומעלים אבק.

זבולון אורלב: אני מבין.

זבולון אורלב: את חברה במועצת התלמידים?

זבולון אורלב: האם את יו"ר מועצת התלמידים?

אילנה זיבנברג: אני חברה במועצת תלמידים, אך אני לא היו"ר.

יורי שטרן: אם כן, איך מדבר היו"ר?

זבולון אורלב: בומה ברח"ד – אחרי ששמענו את התלמידה אילנה זיבנברג אתה צריך לומר לראש העיר שלך שהכיסא שלו בסכנה.

זבולון אורלב: יש לו בעיה.

בומה ברח"ד: אגב, יכול להיות שזה המצב, אך לא בטוח שמהסיבה הזאת.

זבולון אורלב: אילה זיבנברג, אנחנו מתפעלים מדרך הביטוי שלך.

אילנה זיבנברג: חטיבת הביניים ע"ש יצחק רבין בקריית מוצקין, היא החטיבה היחידה בחיפה והצפון שיש לה תקן "ISO9002-" ולא בכדי: בכל שנה היא עוברת בדיקות.

זבולון אורלב: מה הנקודה הבעייתית ביישום התקן אצלכם בחטיבה?

זבולון אורלב: מה התחום הקשה ביותר, הבעייתי ביותר?

אילנה זיבנברג: אינני יודעת, אינני רואה תחום בעייתי אצלנו.

זבולון אורלב: האם אין בין התלמידים כאלה שמתנגדים למהלך הזה?

אילנה זיבנברג: ברור שיש תלמידים שלא משתפים פעולה, הם גם לא משתפים פעולה עם מערכת הלימודים.

אילנה זיבנברג: אנחנו מנסים שכולם ישתפו פעולה.

זבולון אורלב: מי מסביר להם את הדברים?

זבולון אורלב: המורים, התלמידים?

אילנה זיבנברג: זה בא מהתלמידים: ישיבות מועצת תלמידים, וכן הסברה של נציגי מועצת התלמידים בכיתות בשעות החינוך בימי שישי.

זבולון אורלב: מה ההסבר לכך שזו החטיבה היחידה באזור שיש לה תקן?

זבולון אורלב: הרי זה כל כך טוב וכל כך נעים.

אילנה זיבנברג: אנחנו החטיבה היחידה שרוצה לעבוד לפי התקן.

אילנה זיבנברג: קשה לעבוד לפי תקן.

זבולון אורלב: תודה לאילנה זיבנברג, זה היה יפה מאוד.

זבולון אורלב: אחרי תלמידה נעבור למנהלת – וזה יהיה אתגר בעבורה.

זבולון אורלב: מנהלת תיכון מטרווסט ברעננה, גב' רחל אלרן, בבקשה.

זבולון אורלב: אני לא רואה כאן את מחזיק תיק החינוך ברעננה, אך אני מכיר אותו ומוסר לו שלום.

רחל אלרן: הוא לא נוכח, אך יש נציגות של עיריית רעננה - יפה אפל, שהובילה את התהליך בעירייה.

רחל אלרן: יש לי מעט זמן להסביר על תהליך האיכות בבית הספר מטרווסט ברעננה.

רחל אלרן: אנחנו נמצאים רק בשלב הראשון של התהליך.

רחל אלרן: אנחנו לא נמנים עם בתי ספר "אורט" אלא שייכים לעיריית רעננה.

חיים בן-עמי: הם אפילו ניצחו אותנו בכדורסל.

זבולון אורלב: למרות ה-ISO?

רחל אלרן: כאמור, בית הספר נמצא בשלב התחלתי בפרויקט.

רחל אלרן: החלטנו להיכנס לנושא האיכות דרך מערכת "ISO9002-" והעברנו את ההחלטה הזאת בקרב הקבוצה המובילה בבית הספר: הורים, מורים ותלמידים.

רחל אלרן: נמצאים כאן מליק פרוסק, יו"ר ועד ההורים של בית הספר וכן דורון אלפר – יו"ר מועצת התלמידים היוצאת, ויונתן לביא – יו"ר מועצת התלמידים הנוכחי.

רחל אלרן: בתהליך משולב שכלל הורים, מורים ותלמידים החלטנו להיכנס לתהליך האיכות כדי ליצור מצב שבו בית הספר שלנו – שהוא איכותי מאוד – ידאג לעבור את התקן וישמור על האיכות.

רחל אלרן: אני מבקשת לאפשר לכל אחד מהנציגים האחרים של בית הספר לומר את דברם.

יונתן לביא: בית הספר שלנו נמצא כאמור בשלב התחלתי בפרויקט "ISO9002-".

יונתן לביא: הדבר העיקרי שעשינו היה שיתוף כל הצוותים בבית הספר בפגישות שנועדו ליצור הרגשה של שוויון בקרב התלמידים.

יונתן לביא: גם התלמידים שותפים להחלטות.

יונתן לביא: בוועדות האלה קולם שווה לקולם של המנהלים וההורים.

דורון אלפר: יש לנו ועדת היגוי המשותפת להורים, מורים ותלמידים.

דורון אלפר: הנציגים נפגשים מדי חודש ודנים בנושאים בוערים ביום-יום.

דורון אלפר: דנו בפעילות חברתית, הגענו למסקנות שונות בנושא זה – למשל לעניין היקף הפעילות החברתית ודרך השקעת המשאבים בנושא.

דורון אלפר: נושא נוסף שנדון הוא פרויקט "ISO9002-".

דורון אלפר: כל אחד העלה הצעות אילו נושאים צריכים לעלות במסגרת הפרויקט.

דורון אלפר: בית ספר "אורט" כבר עבר את התהליך, אך אנחנו נמצאים ממש בתחילתו.

זבולון אורלב: האם אתם מגדירים את עצמכם כבית ספר קהילתי?

דורון אלפר: כן, יש תלמידים מכל השכבות.

דורון אלפר: אולי יש סטיגמה של אוכלוסיית רעננה, אבל בסך הכל בית הספר כולל הכל.

זבולון אורלב: לא, לא, השר לנדאו לא נוכח כאן.

זבולון אורלב: אני גם יצאתי נגדו.

יורי שטרן: הוא הציב את הגבול קצת מדרום לרעננה.

מליק מוסק: אני יו"ר ועד ההורים במטרווסט.

מליק מוסק: כמו שאמרו הנציגים האחרים של בית הספר, אנחנו רק בתחילתו של התהליך.

מליק מוסק: בית הספר נכנס לתהליך משום שהוא היה בנוי מלכתחילה בצורה שאפשרה כניסה לתהליך.

זבולון אורלב: למה הכוונה?

מליק מוסק: במשך השנים יצרנו מערכת מפותחת מאוד של שיתוף פעולה בין הורים, מורים ותלמידים.

מליק מוסק: השיתוף הזה בא לידי ביטוי ברבדים עמוקים מאוד בתוך בית הספר.

מליק מוסק: ועד ההורים, שאני נציגו, כולל כ100- הורים – ובית הספר מכיל קצת יותר מ1,000- תלמידים.

מליק מוסק: כלומר 10% מההורים נמצאים בוועד.

מליק מוסק: והמשמעות היא שאנחנו, ההורים, תורמים לבית הספר כפי יכולתנו.

מליק מוסק: התוצאה היא איכות כוללת גבוהה יותר של בית הספר.

מליק מוסק: יונתן לביא, יו"ר מועצת התלמידים, נמצא בצוות שפותח בוועדת מחשוב.

מליק מוסק: החלטנו להוציא את ספר המחזור באתר באינטרנט.

מליק מוסק: היה צורך לפתח תוכנה, או להשתמש בפיתוח מסוים של תוכנה.

מליק מוסק: לא רצינו להביא אדם מבחוץ, אלא חשבנו שעדיף שהתלמידים ילמדו את הנושא – ודרכם נפתח את האתר.

מליק מוסק: לכן בית הספר הקצה כוח אדם מתאים לעניין, ההורים תרמו את תרומתם – היה צורך באמצעי מחשוב מסוימים – והתוצאה היא שבסוף השנה הזאת, בעוד שבוע או שבועיים, יעלה ספר המחזור האינטרנטי הראשון באתר של בית הספר – זהו דבר ראשוני וייחודי מאוד, שנבע מאפיון ובדיקה לעומק של הצרכים.

מליק מוסק: והכל נעשה בשילוב של כל הגופים.

מליק מוסק: דוגמה נוספת: הייחוד מתבטא גם בכיוונים אחרים.

מליק מוסק: בבית הספר יש כ12- משפחות שאין להן מה לאכול.

מליק מוסק: ועד ההורים החליט לטפל בעניין, ויש ועדה שפועלת בדיסקרטיות רבה, ו12- המשפחות מקבלות אוכל בכל שבוע.

זבולון אורלב: תודה רבה.

זבולון אורלב: יישר כוח.

זבולון אורלב: ועדת החינוך פתחה היום את דיוניה באזכרה לתלמידים שנספו באסון בדולפינריום.

זבולון אורלב: גם מנכ"לית משרד החינוך וגם אנשי המכון מספרים לי שבבית ספר שב"ח מופת בתל-אביב, שספג את האסון הגדול, יש "ISO9000-".

זבולון אורלב: המנכ"לית כתבה לי בפתק שאין ספק שהיערכות בית הספר במסגרת הזאת נתנה לו כוחות ואנרגיה להתארגן כל כך מהר ובצורה נכונה וראויה כל כך, יחד עם המורים והצוותים האחרים, כדי לטפל בתלמידים ובכל הדרוש.

זבולון אורלב: לא לשם כך אנחנו מכינים מערכות איכות – אבל אם חס וחלילה קורה אסון, הדבר מסייע.

יורי שטרן: לרשת מופת כולה יש ניסיון רב בנושא.

יורי שטרן: הרשת התפצלה היום אך הדברים האלה נשארו דומים.

יורי שטרן: המטרה היא להחזיר את מערכת החינוך להצטיינות.

יורי שטרן: לדעתי המילה "הצטיינות" איננה מבהירה די את התופעה "פרפקציוניזם".

זבולון אורלב: כלומר שלמות.

יורי שטרן: משמעות המושג היא שלמות והצטיינות גם יחד.

יורי שטרן: הכוונה לחינוך לעשיית הדברים בצורה המושלמת עד כמה שאפשר.

יורי שטרן: מסורת החינוך האירופאי והרוסי הגיעה ארצה דרך המורים – החינוך הזה הוא מן השרידים של מה שפעם היה חינוך אירופאי, אולי בגלל הפיגור בהשתלבות באמרקניזציה הגלובלית.

יורי שטרן: המורים הגיעו לבית ספר מופת – שהיה בית ספר ירוד ועל סף סגירה.

יורי שטרן: כך קרה בכל הארץ – עד כדי כך שאחד מהכתבים בכנסת ביקש ממני פרוטקציה בקבלה לבתי ספר מופת בירושלים – כי הרוסים הרי מנהלים את העסק.

יורי שטרן: מדיניות משרד החינוך כלפי היזמות שבבתי הספר האלה היא בדרך כלל נייטרלית עד שלילית.

זבולון אורלב: אך אין זה נושא הדיון כעת.

יורי שטרן: מדובר כאן בחינוך להצטיינות, אך במשך השנתיים האחרונות ניסו לדכא את הניסיונות שציינתי, כי הם נוגדים לכאורה את האינטגרציה.

זבולון אורלב: סגן השר שטרן, אתה חבר ועדת החינוך, ואם תבקש מהיו"ר לקיים דיון בנושא זה – כמו שאני מכיר את היו"ר, הוא ייענה לך.

יורי שטרן: נקודה אחרונה: בעבר הוקמה יחידה להצטיינות במשרד ראש הממשלה, שאמורה הייתה לטפח את הנושא בכלל המערכות.

יורי שטרן: דיברתי עם המנכ"ל לפני שלושה שבועות והצעתי ליזום החייאה של היחידה הזאת.

זבולון אורלב: מנהל היחידה יושב מאחוריך, ונראה לי חי.

זבולון אורלב: נשמע כעת את הגר מימון, תלמידת בית הספר הקהילתי הדר בנס-ציונה.

זבולון אורלב: היא אפילו לובשת את תלבושת בית הספר.

הגר מימון: אני בכיתה ו'.

הגר מימון: לבית הספר שלי, מעבר למבחנים ולשיעורי בית, ומעבר לתכנית הלימודים הרגילה, אכפת משותפות בית הספר עם הקהילה עצמה.

הגר מימון: לכן נערכות פעילויות שונות עם הקהילה: "שירשרת" – מקהלה משולבת של קשישים ותלמידים בכיתות ה'-ו', שבמסגרתה אנחנו שרים ומקיימים יחד הופעות; ערכנו גם טקס זיכרון לחללי צה"ל מחוץ לבית הספר.

זבולון אורלב: מה זה קשור לאיכות?

זבולון אורלב: בית הספר עושה פעילות חינוכית יפה מאוד – מקהלה משולבת לתלמידים ולקשישים – אך מה הקשר לאיכות?

זבולון אורלב: זה קשור לחינוך, או לערכים.

יעל פרבר: בית הספר הוא איכותי.

זבולון אורלב: בית ספר איכותי הוא בית ספר שמקיים פעולות כאלה?

4400: זהו בית ספר שעושה פעולות טובות יותר ממה שעשה בעבר, ותוך שיתוף גורמים שלא שותפו בעבר: הורים, קהילה וכו'.

הגר מימון: טקס הזיכרון לחללי צה"ל נערך בגן בנס ציונה, כדי שכל תושבי העיר יוכלו להיות בו.

הגר מימון: בבית הספר יש גם ועד מוסדי שמקבל – יחד עם ההנהלה – החלטות רבות, כמו לאן ייסעו התלמידים לטיול.

הגר מימון: כולם היו מרוצים מהשיטה הזאת, וחשוב שתתקיים בקביעות.

הגר מימון: גם אם בעלי המקצוע מתחלפים – אצלנו התחלפה המנהלת – הפעילות תימשך.

הגר מימון: וגם מקהלת "שירשרת" לא תפסיק לשיר כשאני וחברותיי נסיים את בית הספר, אלא הכיתות הבאות ימשיכו אותה.

הגר מימון: בית הספר עובד לפי כל הנהלים של "ISO9002-" בנושאים כמו טיפול בילדים אלימים, קשיים בקרב תלמידים ועוד.

הגר מימון: העבודה לפי התקן מקשה על המורים ועל כל בית הספר.

הגר מימון: כל החלטה של המורים צריכה להיות בשיתוף ההורים והתלמידים.

הגר מימון: זה קשה.

זבולון אורלב: זה יותר קשה?

הגר מימון: כן.

הגר מימון: צריך ליידע את כולם ולערב את כולם.

הגר מימון: אם הורה מתנגד – צריך לברר מדוע, ולהגיע לפשרה.

הגר מימון: היה הרבה יותר פשוט אם המורים היו מחליטים לבד.

הגר מימון: אך לכל דבר יש חסרונות ויתרונות.

הגר מימון: היתרון הגדול של "ISO9000-" הוא שכולם מעורבים יותר, ומרוצים יותר.

הגר מימון: יש פחות תלונות.

הגר מימון: אתן כמה דוגמאות: מועצת התלמידים בבית הספר קיימה מכירה במהלך אספת ההורים.

הגר מימון: היא קבעה כמה יעלה כל מוצר שנמכר, והיא החליטה כיצד להשתמש ברווחים – הוא הועבר למשחקייה, ששייכת לכל בית הספר.

הגר מימון: ואם התלמידים צופים בהצגה – הם נותנים אחר כך משוב.

הגר מימון: וכך אם התלמידים חושבים שההצגה לא הייתה טובה היא לא תתקיים בשנה שלאחר מכן - גם אם המורים או המנהלת חושבים אחרת.

הגר מימון: בית הספר משתפר משנה לשנה.

הגר מימון: במדדי ה-ISO יש גם מדדי איכות.

הגר מימון: בית הספר קובע מדד איכות לפעילות בתחילת השנה, ובסוף השנה בודקים אם הפעילות הצליחה.

הגר מימון: אם כן, הוא מעלה את מדד האיכות לשנה הבאה.

זבולון אורלב: המדדים כוללים גם היעדרויות תלמידים, למשל?

הגר מימון: כן.

הגר מימון: והם כוללים גם היעדרויות מורים.

זבולון אורלב: זה היה ברור לי.

הגר מימון: אם בית הספר לא הצליח לעמוד במדד האיכות שקבע לעצמו בתחילת השנה לפעילות מסוימת הוא בודק את הליקויים, מנתח את המצב – וכך בשנים הבאות אפשר יהיה לדעת מה כדאי לשפר.

הגר מימון: לסיכום הפעילות הקהילתית נמצאת במעגל אין סופי, והISO- תורם לה רבות.

הגר מימון: אנחנו מקווים שהפעילות תימשך בהצלחה בשנים הבאות.

חיים בן-עמי: בזמן שמוקצה לי אני מבקש לחלוק את רשות הדיבור עם ד"ר ארנה שמחון – מנהלת אזור ברשת "אורט" שהובילה מערך של תרבות של איכות בבית ספר שניהלה – "אורט" הורביץ בכרמיאל.

חיים בן-עמי: אילנה זיבנברג, התלמידה מקריית מוצקין דיברה על ייחודיות בית ספרה באזור הצפון – אך גם לבית ספר הורביץ יש תו תקן, גם לחטיבה העליונה וגם לחט"ב.

חיים בן-עמי: ברשת "אורט" יש היום שבעה בתי ספר שיש להם תו תקן.

חיים בן-עמי: גם להנהלת הרשת יש תו תקן.

חיים בן-עמי: עיקר הפעילות נעשית בשיתוף עם הרשויות – כך זה בקריית מוצקין, באשקלון, בכרמיאל.

חיים בן-עמי: בשנים האחרונות בחנו את הדרך שלנו, והיינו עדים לעובדה שמתרחשות הרבה מהפכות – אך החינוך לא מצליח לגרום למהפכה שתביא את הבשורה.

חיים בן-עמי: המהפכות בחינוך מתרחשות לאט מדי, בצורה כבדה מדי, והן מתעכבות.

חיים בן-עמי: שמענו לאחרונה גם על קיצוץ בתקציבים – וזה קשה.

חיים בן-עמי: מהפכות בתקשורת, באיכות ובשרות מתרחשות סביבנו, אך החינוך נע בקצב משלו.

חיים בן-עמי: חיפשנו "מורה נבוכים" לבעיה הזאת, בחנו חלופות שונות, ונדמה היה לנו שאם ננסה להוביל תרבות מתקנת אחרת שאיננה נחלת גורמי החינוך – אולי נצליח להוציא את העגלה מן הבוץ בתנופה.

חיים בן-עמי: בהתייעצות עם מכון התקנים, ואחרי ששני בתי ספר כבר היו בתוך תהליך האיכות, החלטנו להוביל את המהלך ברמת הרשת.

חיים בן-עמי: פעלנו לפי מודל לחיקוי – הנהלת רשת "אורט" הטמיעה ראשונה את הנושא.

חיים בן-עמי: היו לנו כמה נקודות שחשבנו שצריכות להיות במודל: הצטיינות אישית והצטיינות לאומית, הגדרות של שירות, התייעלות ומועילות של מערכת, פתח ליוזמות בכל הרמות: בית הספר, הכיתה, הרשת, מערכת החינוך כולה, וכמובן – הגדרות של איכות:

חיים בן-עמי: כלי מדידה ושימוש עצמאי בהם.

חיים בן-עמי: המטרה היא להוביל מיקוד של תהליכי עבודה באמצעות גיבוש משותף של יעדים ומדדים על ידי כל השותפים לעשייה, כדי שאפשר יהיה לעקוב אחר התהליכים שהארגון מייצר באופן קבוע, ולהוביל בהתמדה תנועה קדימה.

חיים בן-עמי: זאת לא פעילות קלה.

חיים בן-עמי: המהלך היה לא קל גם בהנהלת "אורט", שלא עוסקת בעשייה ממשית בחינוך או במגע הישיר עם התלמיד – אלא הלקוחות שלה הם בתי הספר וכו'.

חיים בן-עמי: המרכיב הראשון בתהליך הוא ניתוח תהליכי העבודה.

חיים בן-עמי: הרשת מתפעלת כ90,000- תלמידים – ולכן ההגדרה הזאת היא משימה קשה.

חיים בן-עמי: מרכיבים נוספים של התהליך: פיתוח צוות משותף, אינטר-דיסציפלינרי, בעשייה – כך גם ברמת בית הספר וגם ברמת הרשת, בעיצוב נורמות לבקרה עצמית בתוך המערכים, פיתוח מנגנונים לביצוע, פיתוח מנגנונים של פעולה מתקנת ומונעת.

חיים בן-עמי: לצורך ליווי התהליך אצלנו רכשנו "שחקנית חיזוק" - עובדת מאגף האיכות במכון התקנים, שפרשה והועסקה אצלנו כיועצת של רשת "אורט".

חיים בן-עמי: היא הובילה את הנושא.

זבולון אורלב: התהליך התבצע בלי קשר למשרד החינוך?

חיים בן-עמי: לצערי פעלנו בלי קשר עם משרד החינוך.

זבולון אורלב: יש השתתפות תקציבית של המשרד?

חיים בן-עמי: אין השתתפות כזאת.

חיים בן-עמי: אנחנו נשמח אם רק יחזירו לנו תקציב מהחינוך הטכנולוגי.

חיים בן-עמי: אין מהמשרד סיוע תקציבי או ייעוצי.

זבולון אורלב: ומה עם סיוע רעיוני, אידיאולוגי?

חיים בן-עמי: משה דקלו ידידי הציג לפניי תהליכים דומים, ואני הוקסמתי ממה שמתרחש ביחידה שלו.

חיים בן-עמי: זה היה חלק מהפיתוי שלי לנקוט את המהלך הזה.

זבולון אורלב: גם פיתוי הוא סיוע.

חיים בן-עמי: ביום רביעי הקרוב יהיה בהנהלת "אורט" דיון בשאלה איך פורשים במניפה את הנושא לכל בתי הספר ברשת, באופן מדורג.

חיים בן-עמי: יש לנו היום כ70- חטיבות עליונות, 28 חטיבות ביניים ו33- מכללות.

חיים בן-עמי: המודל לא משנה, זה יכול להיות "ISO9002-" או EFQM או כל מודל אחר – חשוב להצליח.

חיים בן-עמי: המשמעות היא לחלחל תרבות.

חיים בן-עמי: "ISO9002-" הצליח בכך.

ארנה שמחון: ניהלתי את בית ספר "אורט" הורוביץ.

ארנה שמחון: רבקה שושן שמנהלת אותו היום נמצאת כאן עם הצוות.

ארנה שמחון: עברנו תהליך איכות ארוך ומתיש שנמשך שנה וחצי.

ארנה שמחון: היום, אחרי ארבע שנים, לשמחתי תרבות האיכות חלחלה היטב בבית הספר.

ארנה שמחון: תוך כדי הדיון שמעתי את השאלה מה מבדיל בית ספר שעבר תהליך איכות מבית ספר שלא עבר תהליך כזה.

ארנה שמחון: גם אני שאלתי את עצמי את השאלה הזאת.

ארנה שמחון: ראשית, הרבה בתי ספר הם מעולים וטובים ועושים עבודה נהדרת, אך יש הבדל עצום בין בית ספר שעבר תהליך איכות לבית ספר שלא עבר אותו.

זבולון אורלב: אני מבקש באמת להתמקד בשאלה הזאת.

ארנה שמחון: ניהלתי בית ספר לפני שהוא עבר את התהליך, וניהלתי אותו גם אחר כך.

ארנה שמחון: ההישג המרכזי הוא הגדרת יעדים ברורים והגדרת מדדים.

ארנה שמחון: את אלה לא עשינו קודם בבית הספר.

ארנה שמחון: בזכות התהליך הגדרנו לעצמנו מטרות, יעדים, תכנית עבודה: איך אנחנו רוצים שבית הספר ייראה, גם בשנה הבאה וגם בחמש שנים הקרובות.

ארנה שמחון: בית הספר הורגל לעבוד במסגרת של שנה אחת, לזה בית הספר מכוונן.

ארנה שמחון: אך אנחנו יכולנו להרים את הראשון ולראות איזה דמות היינו רוצים לראות במערכת החינוך.

ארנה שמחון: כאמור, היו לנו מדדים ברורים: הקביעה שחשוב למנוע נשירה מבית הספר היא סיסמה נהדרת.

ארנה שמחון: אך אנחנו הגדרנו לעצמנו כמה תלמידים נושרים לנו, ואיך רוצים לראות את בית הספר בשנה הבאה.

זבולון אורלב: יש מדדים הקשורים לתחום הערכי?

ארנה שמחון: הייתה לנו תכנית עבודה ליצירת אמנת איכות בבית הספר.

ארנה שמחון: דנו בשאלה לאיזה ערכים אנו רוצים לחנך את התלמידים, מהן תכניות העבודה, איך יודעים אם המטרות הושגו וכו'.

ארנה שמחון: נאלצנו לברור בין הרבה מאוד ערכים ולהתמקד במספר קטן של ערכים – שמבחינתנו הם ייהרג ובל יעבור.

ארנה שמחון: דירגנו אותם לפי סדר מסוים.

ארנה שמחון: מערכת ניהול האיכות הזאת לימדה אותנו גם להתמודד עם ערכים מתנגשים וליצור סדר עדיפויות.

ארנה שמחון: גיבשנו גם יכולת בקרה עצמית.

ארנה שמחון: מורים ותלמידים מתוך בית הספר למדו לבקר את המערכת.

זבולון אורלב: זה לא הופך את בית הספר לבית חרושת, למפעל יפני עם תקן, שבו כולם פועלים כרובוטים?

זבולון אורלב: הדברים קיצוניים באופן מכוון, אבל חשוב לחדד את הנקודות.

ארנה שמחון: לפני שהפנמנו את התהליך בבית הספר למדנו את מערכת האיכות בתעשייה.

ארנה שמחון: החלטנו לעצמנו מה איננו רוצים לאמץ מהמגזר התעשייתי ומה כן מתאים לנו.

ארנה שמחון: מה שהתאים לנו הוא התפיסה של תרבות האיכות, והצורך להרגיע את הלקוח שלנו.

ארנה שמחון: במערכת החינוך לא ברור שתלמידים והורים הם הלקוחות ושבית הספר נותן שירות.

זבולון אורלב: מה לא אימצתם מהתהליך בתעשייה?

ארנה שמחון: לא אימצנו את ההיצמדות לנהלים ברורים מאוד בלי יכולת להתגמש.

זבולון אורלב: נשמע כעת את עדה פריש, מנהלת בית ספר גבריאלי בחיפה.

עדה פריש: בעיר חיפה יש מדיניות איכות.

עדה פריש: שבעה בתי ספר כבר הוסמכו, ארבעה נמצאים בתהליך סופי, והרבה מאוד בתי ספר מפעילים צוותי שיפור.

זבולון אורלב: יש יד מכוונת בנושא?

עדה פריש: זו מדיניות עירונית, בשיתוף משרד החינוך.

עדה פריש: בית הספר שלי מונה כ300- תלמידים, ויש בו 50% עולים – רובם מברית המועצות ומאתיופיה וכן ילדי צד"ל.

עדה פריש: המצב הסוציו-אקונומי שלהם נמוך עד נמוך מאוד.

עדה פריש: יש משפחות רבות שהן חד הוריות.

עדה פריש: עם זאת אנחנו בית הספר הראשון בחיפה שהטמיע את "ISO9002-".

עדה פריש: הצרכים של הילדים שלנו הם האתגר.

עדה פריש: אנחנו בית ספר ששואף לאיכות ורוצה לתת את המיטב לתלמידים.

עדה פריש: אספר על התוצאות מהשטח, ולא על התהליך, משום שאנחנו עברנו כבר את המבדק הרביעי.

עדה פריש: ברמת בית הספר והמורים: כל המורים בוחנים את עבודתם בהיבט של איכות.

עדה פריש: יש מחויבות לביצוע מיטבי.

עדה פריש: המורים כתבו את הנהלים ובדקו אותם וביקרו אותם, ולכן כולם מחויבים לתהליך מיטבי.

עדה פריש: זה יוצר מעורבות ונותן אנרגיה להמשך התהליכים.

עדה פריש: היו"ר שאל אם התהליך קשה ובאמת פעמים רבות מתלהבים מתהליך ואחר כך אין אנרגיה לשמר אותו.

עדה פריש: אך המעורבות של ההורים והעשייה היום-יומית – היא ששומרת על האנרגיה.

עדה פריש: למשל, רכזות המקצוע שלנו לוקחות כל שנה על עצמן יעד לשיפור – על פי תכנון ומדדי הצלחה.

עדה פריש: השנה רכזת מתמטיקה החליטה להכניס תכנית חדשה ללימודי מתמטיקה בכיתות א' ו-ה'.

עדה פריש: לתכנית מוגדרים מדדי הצלחה והיא מתוכננת.

עדה פריש: רכזת מדעים הרחיבה פרויקט של עבודות חקר של תלמידים, כולל יריד מדעי.

עדה פריש: הגדרנו את קנה המידה להצלחת התכנית - ש75%- מהתלמידים יגיש עבודות.

עדה פריש: רכזת אוריינות קידמה תכנית אוריינות, ורכזת עולים תפעיל תכנית שכתבנו בבית הספר, והתלמידים ימשיכו לעבוד בה בכיתות.

עדה פריש: יש לנו ישיבות צוות לקידום המקצוע: המורים במקצוע מסוים מחליטים יחד על יעד לשנה הבאה בנושא שלהם.

עדה פריש: זה קיים במחשבים, במתמטיקה, באוריינות, במדעים.

עדה פריש: יש לנו צוותי שיפור לנושאים שונים.

עדה פריש: כל התהליכים שלנו מתוכננים מראש: יש תכנית מוגדרת.

עדה פריש: הבקרה נעשית בזמן התהליך והתוצאות מתפרסמות – יש שקיפות.

עדה פריש: המורים מבצעים את הבקרה.

עדה פריש: המורים לא בודקים את עצמם: כל אחד בודק תהליך שהוא לא מעורב בו.

עדה פריש: התוצאות משמשות ללקחים ולשיפור נוסף.

עדה פריש: ברמת התלמידים: קודם כל הלמידה וההוראה מתייעלות.

עדה פריש: יש לנו נהלים רבים שלהם שותפים תלמידים.

עדה פריש: הם חלק מהבקרה של מערכת האיכות.

עדה פריש: יש צוותי ביטחון, נאמני מחשב, נאמני מדעים, פעילים מסוגים שונים.

עדה פריש: התלמידים נותנים משובים לעשייה שלנו.

עדה פריש: יש גם ימים מיוחדים – ימי "שיא".

עדה פריש: התלמידים מאמצים תלמידים מסוגים שונים.

עדה פריש: הוכחנו שיפור בהישגים גם ברמה הכיתתית וגם ברמה הפרטנית.

עדה פריש: אנחנו מנהלים מעקב ובדיקה אחרי הנושא הזה.

עדה פריש: גם אקלים בית הספר השתפר.

עדה פריש: אנחנו מעבירים שאלוני משוב בין התלמידים וההורים.

זבולון אורלב: הכל נראה טוב מדי.

זבולון אורלב: מה רע?

עדה פריש: ראשית, השאלה היא איך רותמים אנשים חדשים למעגל.

עדה פריש: בכל שנה נכנסים לבית הספר אנשים חדשים.

עדה פריש: לצורך העניין הזה הכנו נהלים לשאלה איך מכניסים מורה חדש לתהליך האיכות.

עדה פריש: שנית, את כל הפעילות הזאת עושים במסגרת הזמן שמוקצה ללימודים, למבחנים, לפעילות חברתית.

עדה פריש: במערכות חיצוניות יש מערכת בקרה ואיכות.

זבולון אורלב: למה המורים מסכימים לטרדה הזאת?

זבולון אורלב: למה הם לוקחים זאת על עצמם?

עדה פריש: הסיבה היא שהתהליך הביא לשינויים שלא היו קודם בבית הספר.

זבולון אורלב: המורים מקבלים תוספת במשכורת?

עדה פריש: לא.

עדה פריש: בית הספר קיבל כלים שלא היו לו קודם.

עדה פריש: כעת יש יכולת להשפיע, להיות מעורב ולחולל שינוי בתחומים המהותיים לבית הספר.

זבולון אורלב: ד"ר אביגדור זוננשיין, אחד מהראשוני המניעים את תהליכי האיכות בחינוך, בבקשה.

זבולון אורלב: אני מבקש שתהיה איכותי ותדבר בקצרה.

אביגדור זוננשיין: נושא האיכות בוודאי עוזר לבתי הספר – ושמענו את דבריהם של התלמידים והמורים כאן.

אביגדור זוננשיין: אך יש נושא נוסף:

אביגדור זוננשיין: מכון התקנים ומשרד החינוך יזמו תקני בטיחות.

אביגדור זוננשיין: את כל תקני הבטיחות של בית הספר שילם משרד החינוך.

אביגדור זוננשיין: יישומם בבתי ספר שיש להם "ISO9000-" מצליח בקלות רבה.

זבולון אורלב: זה נושא רציני מאוד.

אביגדור זוננשיין: כל הידע נמצא, צריך רק ליישם אותו – זה יעלה ממון רב.

אביגדור זוננשיין: אני מציע להיכנס בנושא לתכנית עשר שנתית.

אביגדור זוננשיין: נדרשות לא פחות מעשר שנים לכך.

אביגדור זוננשיין: יש הרבה מאוד חריגות וכשלים בתוך בתי הספר שצריך לטפל בהם.

אביגדור זוננשיין: חלקם יטופלו בעצם יצירת המודעות – כך לא ייווצרו כשלים חדשים; חלקם יטופלו באמצעות בינוי ושיפוץ.

אביגדור זוננשיין: כולנו יודעים היום שכדאי לעשות זאת.

אביגדור זוננשיין: בתי הספר שיש בהם חריגות שקשה להתמודד עמן – צריך אפילו לסגור.

אביגדור זוננשיין: את הבעיות האחרות אפשר לתקן בתכנית עשר שנתית.

אביגדור זוננשיין: זאת החובה המוסרית שלנו.

אביגדור זוננשיין: בתי ספר שיש בהם "ISO9000-" פשוט יקבלו זאת כחלק מהתהליך.

אביגדור זוננשיין: הם לא יצטרכו לעבור תהליך חדש.

זבולון אורלב: נשמע את תימורה שירי, סגנית מרכזת איכות בתיכון "אורט" רונסון באשקלון.

זבולון אורלב: נמצאים בישיבה נציגים של שני בתי ספר שאני חנכתי: מטרווסט ברעננה ורונסון באשקלון.

תימורה שירי: בית הספר שלנו הוא מקיף שש שנתי.

תימורה שירי: לומדים בו כ2000- תלמידים ב53- כיתות אם, יש בו 160 מורים ו40- אנשי מִנהלה.

תימורה שירי: אני מתארת זאת כדי להסביר באיזה מקום מתבצעים התהליכים.

תימורה שירי: במסגרת תהליך הטמעת ה-ISO כל בית ספר בונה לו דגם ייחודי לו.

תימורה שירי: אחת השאלות שעולות בבית הספר היא מי יוביל את התהליך: האם ההנהלה כולה, צוות המורים, המנהל לבד או רכז האיכות?

תימורה שירי: לטעמי יומרני מאוד לטעון שבבית הספר כשלנו צוות המורים הוא המוביל.

תימורה שירי: יש לנו 160 מורים, וצוות כזה לא יכול להוביל את התהליך.

תימורה שירי: זה לא יכול לפעול במציאות.

תימורה שירי: במבנה הארגוני שאני מתארת אחת השאלות שעלו היא אכן מי מוביל את התהליך.

תימורה שירי: בבית הספר שלנו התהליך התחיל מבפנים החוצה: ההנהלה היא שהובילה אותו, כלפי חוץ – אל המורים.

תימורה שירי: רוב המורים היו שותפים רק ברמת ביצוע ולא ברמת יצירת הנהלים והטפסים.

תימורה שירי: אחת הבעיות עם שיטת ה-ISO היא שיש לה תדמית מאוד מאיימת: היא נתפסת כתהליך מאוד ביורוקרטי.

תימורה שירי: נוצר רושם שאנחנו עומדים להציף את בית הספר בטפסים ובנהלים.

תימורה שירי: אם רוצים באמת להצטרף לתהליך מתוך רצון לשפר את איכות החיים בבית הספר והעבודה בו – אי אפשר להתייחס אל ה-ISO כאל מטרה.

תימורה שירי: צריך לראות בו כלי עבודה.

תימורה שירי: כל עוד הוא מטרה – הוא הופך לנטל על השותפים בעשייה.

תימורה שירי: אנחנו תיעדנו את הקיים בבית הספר ותוך כדי כך מצאנו מה יש לשפר.

תימורה שירי: הכנו טפסים רק על פי רלוונטיות לחיי בית הספר.

תימורה שירי: אני מבקשת לסיום להדגים את השפעת התהליך על בית הספר שלנו: החלטנו על שלושה יעדים מרכזיים במסגרת פרויקט האיכות שלפיהם נמדוד את בית הספר: הצלחה בלימודים, היעדרות ומשמעת.

תימורה שירי: על פי התקן לפחות פעם בשנה חייבים לקיים הליך של "סקר הנהלה" – שבודק האם עמדנו ביעדים שהצבנו לנו.

תימורה שירי: אנחנו עורכים את הסקר ארבע פעמים בשנה משום שהוא נותן שיקוף טוב של מה שקורה בבית הספר.

תימורה שירי: אתן דוגמה ליישום: בארבעת הרבעים בשנה הקודמת ראינו ששכבת ח' היא בעייתית מבחינת לימודים.

זבולון אורלב: כעת נכנס לישיבה ח"כ יצחק כהן, כנראה שניתנה לו רוח הנבואה והוא ידע שכעת אנשי אשקלון מדברים.

זבולון אורלב: שני הדוברים הבאים הם אנשי אשקלון.

יצחק כהן: כדי שלא יחשדו בי, אני מבהיר שהזמינו אותי הנה.

תימורה שירי: כאמור, ראינו ששכבת ח' בעייתית בלימודים.

תימורה שירי: והשנה בסקר ההנהלה שוב ראינו ששכבת ח' – של השנה הנוכחית – בעייתית.

תימורה שירי: אם כן הבעיה היא לא פרסונלית אלא שזו שכבת משבר.

תימורה שירי: קיבלנו משאבים לפרויקט "קומץ" שנועד לקדם תלמידים חלשים.

תימורה שירי: אולם לא השקענו את המשאבים הללו בכיתה ט' כפי שעושים בדרך כלל, אלא השקענו אותם בשכבת ח'.

תימורה שירי: זאת דוגמה לשימוש ב-ISO ככלי עבודה שמשפר תהליכים, אך אין לראות בו כלי שעושה את בית הספר או שמחולל פלאים.

משה ינאי: אני מנהל אגף החינוך באשקלון, ואדבר בקצרה.

משה ינאי: אני מבקש לדבר על הייחודיות של העיר אשקלון.

משה ינאי: אצלנו, ל27- בתי ספר מתוך 40 יש כבר תו תקן.

זבולון אורלב: זה יפה מאוד.

זבולון אורלב: יש עוד עיר כזאת?

משה ינאי: לא, בדקתי זאת.

משה ינאי: גם בעולם אין מקרה דומה.

משה ינאי: זה הדבר הייחודי לעיר.

משה ינאי: המעניין הוא שיש כאן ראייה עירונית.

זבולון אורלב: אלה רק בתי ספר עירוניים או גם בתי ספר מוכרים שאינם רשמיים?

משה ינאי: זה כולל הכל – גם בתי ספר "אורט".

משה ינאי: עם בתי הספר המוכרים שאינם רשמיים יש קצת בעיות, אבל גם הם ייכנסו לתהליך האיכות בוודאי.

משה ינאי: בשנת 1995 עיריית אשקלון הייתה הראשונה שקיבלה את פרס ראש הממשלה במגזר הציבורי לאיכות ולמצוינות.

משה ינאי: אם העירייה מקבלת פרס כזה – למערכת החינוך אסור להישאר מאחור, היא חלק מהעניין.

זבולון אורלב: העירייה משקיעה משאבים בתהליכים הללו?

משה ינאי: זאת העירייה היחידה שמשקיעה משאבים.

משה ינאי: השנה נקדיש לפחות לחצי מיליון ש"ח לצורך העניין – אלה כספי עירייה.

משה ינאי: זאת משום שמדובר בהכנסת בתי ספר חדשים לתהליך, ויחד עם זאת שימור ותחזוקה של בתי הספר הוותיקים.

משה ינאי: הרי צריך להמשיך ולפעול גם אחרי שמקבלים תו תקן.

זבולון אורלב: לא ידעתי למה ביקשו שאתן לך את רשות הדיבור, וכעת אני מבין זאת.

זבולון אורלב: אני מצטרף לתשבחות.

זבולון אורלב: אני מקווה שממך יראו וכן יעשו.

זבולון אורלב: אעביר את רשות הדיבור למנהל אגף חינוך אחר – בומה ברח"ד מקריית מוצקין.

בומה ברח"ד: אני מבקש להדגיש שתי נקודות: ראשית, נושא סקרי ההנהלה הוזכר כאן, אך במעומעם.

בומה ברח"ד: חשוב להבהיר שזה חלק מהתהליך.

בומה ברח"ד: במסגרת הסקרים האלה ההנהלה עומדת באומץ מול מקבלי השירותים.

זבולון אורלב: האם הסקר פומבי כלפי ההורים והתלמידים?

בומה ברח"ד: בבית הספר עשו פעם אחת סקר תלמידים ופעם אחת סקר מורים.

בומה ברח"ד: השנה עושים סקר הורים.

בומה ברח"ד: ההנהלה צריכה לעמוד מול התשובות שההורים נתנו, ולתת הסברים.

בומה ברח"ד: אלה סקרי שביעות רצון.

בומה ברח"ד: שנית, חשוב להזכיר את הלמידה הארגונית.

בומה ברח"ד: הנושא הזה נשמע כאן בין השורות אך לא הוקדשה לו די תשומת לב.

בומה ברח"ד: זה נושא משמעותי שחסר במערכות ארגוניות וציבורית.

בומה ברח"ד: הכוונה לריכוז המידע, רישומו, והעברתו והשבחתו, ופעולה לפיו.

בומה ברח"ד: היו"ר שאל את גב' פריש כיצד משכנעים את המורים להירתם לתהליך.

בומה ברח"ד: חייבים להבהיר: זה קשור למנהיגות של מנהל בית הספר, אי אפשר להחביא את הנקודה הזאת.

בומה ברח"ד: מנהלים שמוכנים לסחוב את המורים קדימה, ולפעמים גם להציב דרישות אסרטיביות – מצליחים בהטמעת התהליך.

בומה ברח"ד: בלי מנהיגות העניין לא מתקדם.

בומה ברח"ד: הרשות המקומית בקריית מוצקין תמכה בבית הספר בקריית מוצקין – עוד לפני שנכנס לרשת "אורט".

בומה ברח"ד: אנחנו מקווים שגם החטיבה השנייה וגם החטיבה העליונה יצטרפו לפרויקט.

בומה ברח"ד: אנחנו עובדים על הכנסת בתי ספר נוספים לתהליך האיכות.

זבולון אורלב: נשמע כעת את ד"ר יצחק ג'ינאו – מנכ"ל מכון להבטחת ניהול איכות לשירותי רפואת שיניים.

זבולון אורלב: אין לו קשר למוסדות חינוך, ולכן אני מבקש לקצר בדברים.

יצחק ג'יניאו: פיתחנו מערכת לניהול איכות דנטלית בשיתוף עם מכון התקנים הישראלי.

יצחק ג'יניאו: מטרתה לחלחל לרופאי השיניים הפרטיים ולהעביר אותם תהליך של ניהול איכות במרפאה שלהם כדי להעניק לו בסוף אישור של מכון התקנים הישראלי.

יצחק ג'יניאו: מצאנו שאחת הדרכים לקדם את הנושא היא ליצור מודעות בקרב הציבור לנושא ה-ISO.

יצחק ג'יניאו: אם הייתי יודע של80%- מהציבור יש 10% מהידע של התלמידה אילנה זיבנברג בנושא ניהול איכות – הייתי רגוע.

יצחק ג'יניאו: אני נפעם לראות עד כמה ניהול איכות בבית ספר ובמוסדות חינוך נותן משקל נוסף של ידע והבנה בנושא.

יצחק ג'יניאו: אני בטוח שהתלמידה הזאת, כצרכנית של רפואת שיניים, תדאג שלרופא השיניים שלה יהיה תו תקן לניהול איכות דנטלית.

משה דקלו: אגף הבחינות במשרד החינוך הוא הראשון מכל משרדי הממשלה שזכה בתו תקן.

משה דקלו: יצחק רבין המנוח אמר: במשרד הביטחון לא רוכשים שום דבר בלי שיהיה לו תו תקן.

משה דקלו: אני מצאתי במשרד ראש הממשלה את ד"ר אביגדור זוננשיין.

משה דקלו: במשרד ראש הממשלה תמכו בנו מאוד בהתקדמות בתחום.

משה דקלו: אגף הבחינות נוגע בתלמיד ברקע הקריטי ביותר שלו: בחינת הבגרות בחטיבה העליונה.

משה דקלו: יש 1,400,000 בחינות במשך שנת עבודה.

משה דקלו: כל אחד מאלה הוא ילד במצוקה שנותן את כל מה שיש לו בתקופת זמן מצומצמת.

משה דקלו: אנחנו גם נותנים הערכה.

משה דקלו: עם תעודת הבגרות הילד ימשיך כל החיים.

משה דקלו: לכן היינו חייבים להיות רגישים מאוד בפעילותנו.

משה דקלו: מערכת ניהול איכות "ISO9000-" וכל מה שמתלווה אליה: קבוצות האיכות, עבודת האיכות וסקר ההנהלה – משמעותה כניסה לתוך המערכת העצמית עם פנס גדול לשם בדיקת העבודה, ובחינה האם אפשר לשפר אותה.

משה דקלו: המטרה היא לא השגת תו התקן.

משה דקלו: המטרה היא להפוך את נושא האיכות לאורח חיים שמשפר את הפעולה בכל יום ובכל שעה.

משה דקלו: אלה לא טפסים – זאת תרבות עבודה של ארגון.

משה דקלו: ההטמעה לא הייתה פשוטה – ראשית משום שהעובדים ביחידה היו עובדי מדינה, שהמוטיבציה שלהם אחרת.

משה דקלו: ממשקי האיכות הם נושא קריטי מאוד: אנחנו מתקשרים עם גורמים אחרים וחשוב להתמקד בנושא תקשורת של איכות.

משה דקלו: אנחנו גם רוכשים שירותים מגורמי חוץ, וחייבים לשפר גם אותם – כדי שהם יתנו לנו שירותים איכותיים.

משה דקלו: אנחנו האגף הראשון שהתנה קבלת שירות במכרזים בכך שהספקים יהיו בעלי תו תקן.

משה דקלו: כך זה עובד: קודם המעגל הפנימי – נכנסים למערכת עצמה, ואחר כך פונים החוצה.

זבולון אורלב: לדעתי חשוב מאוד שהציבור ידע שפעם תלמיד שהיה ניגש לבחינות בגרות היה זקוק לפרוטקציה של שר, אחרי חמש שנים, כדי לברר את הציונים שלו.

זבולון אורלב: אם התעודה הגיעה אליו אחרי שבע שנים – זה היה הישג גדול.

זבולון אורלב: היום אגף הבחינות מתנהל אחרת, לדעתי זהו ניהול מהמבריקים במִנהל הישראלי.

זבולון אורלב: ייזכרו לטוב שני המנהלים האחרונים של האגף: שלומית עמיחי, שהייתה לי הזכות לבחור אותה, ומשה דקלו שהחליף אותה.

זבולון אורלב: שניהם הצעידו את האגף לשיאים ניהוליים מרשימים בעשור האחרון.

זבולון אורלב: אני מברך על כך.

זבולון אורלב: ח"כ כהן כתב לי פתק, לפני שעזב את הישיבה: "זבולון יקירי, ישנה נערה מכרמיאל שהכינה נאום קצר.

זבולון אורלב: אני מבקש לתת לה את זמן רשות הדיבור שלי".

זבולון אורלב: ח"כ כהן לא עזב את הישיבה עד שלא רמזתי לו שהתשובה חיובית.

זבולון אורלב: אם הייתי מסרב – הוא היה נשאר ומדבר.

זבולון אורלב: אני העדפתי לשמוע נערה מכרמיאל שיש לה נאום קצר.

מיה ליברמן: זה לא בדיוק נאום.

מיה ליברמן: אומר כמה דברים בקצרה.

מיה ליברמן: אני מ"אורט" הורביץ בכרמיאל.

מיה ליברמן: גם בית הספר שלנו שותף לתהליך האיכות.

מיה ליברמן: את התהליך עברו תלמידים, הורים ומורים.

מיה ליברמן: היינו שותפים מלאים לעשייה במסגרתו, וכעת רואים את התוצאות.

זבולון אורלב: תודה.

זבולון אורלב: זה אכן היה קצר.

זבולון אורלב: מנכ"לית משרד החינוך תסכם כעת.

4400: אני רוצה לברך על היזמה להביא את הנושא לדיון כאן ולהעלותו על סדר היום הציבורי.

4400: ביקשתי ממנכ"לית מכון התקנים להכין גם מסמך בנושא כדי שנוכל לפרסם את הדברים, עם גיבוי ועידוד לכלל המנהלים בארץ ולרשויות השונות, וכדי שנוכל לעודד כך כניסה לתהליך – שהוא לא קל ומאיים, אך לבסוף מועיל בוודאי.

4400: חשוב ליצור הבחנה בין בתי ספר קהילתיים לבתי ספר מתוקננים.

4400: ההבחנה היא לא בתכנים אלא בדרך ובאמצעים להשגת היעדים והמטרה.

4400: התהליך מבורך, משום שלראשונה הוא יוצא נגד תרבות ה"סמוך" בישראל.

4400: המושג באנגלית הוא "accountability", והתרגום העברי הוא "אחריותיות".

4400: יש כאן עידוד לקבל אחריות על העשייה וליצור מחויבות למימושה.

4400: זה מחייב מאוד: ראשית, יש צורך הגדרת מטרות, הגדרת יעדים ברמות האסטרטגית, הטקטית והאופרטיבית; כל התהליך חייב להיות מלווה בבקרה, משוב, הערכה מלווה מהצוות וכו'.

4400: שנית, זה מכניס את כל הפעילות לסדר ודורש ניצול של כל המשאבים הקיימים – משאבי אנוש: הורים, תלמידים, מורים וקהילה; ומשאבים חומריים: כסף.

4400: אנחנו מקווים שתהיה התייעלות ושהמטרות יושגו במינימום זמן ובדרך הטובה ביותר.

4400: אני מאוד מברכת על העשייה.

4400: התשתית כשרה היום להתקדמות בנושא, וגם הגורמים בשטח מוכנים לכך.

4400: צריך לחבר את הדברים למושג הניהול העצמי שאנחנו מטמיעים במערכת החינוך.

4400: תכנית המיצב, שמחייבת את בתי הספר להגיש תכניות עבודה, גם היא תומכת בתהליך הזה.

4400: היו"ר שאל על נושאים ערכיים שקיימים בתהליך.

4400: הייתי רוצה מאוד ליצור, בשיתוף עם מכון התקנים והגורמים השונים, תו תקן איכות לבתי ספר – כדי שנפסיק לדרג את בתי הספר לפי אחוז הזכאות לבגרות.

4400: זאת לא ההשקפה שלי, ההישגים הלימודיים הם לא הדבר היחיד שחשוב במערכת.

4400: הגיע הזמן לתת איזונים למערכת ולהטות את המשקל לכיוונים אחרים.

זבולון אורלב: "איזונים" מלשון "ISO"?

4400: גם "איזוֹנים".

4400: המטרה היא לעצב תודעה ציבורית שתשפוט את בתי הספר ותעריך אותם על פי מדדים ערכיים.

4400: נושא הנשירה הוזכר כאן וצריך להציב הרבה מאוד יעדים כאלה.

4400: על בתי הספר לנסות להראות ירידה ברמת האלימות, אולי ירידה ברמת השימוש בסמים ואלכוהול – אם אפשר לבדוק זאת, ואולי גם בהימורים.

4400: בגין שיפור בכל הפרמטרים האיכותיים-הערכיים האלה, וגם אחרים, אוכל בסוף השנה להזמין בתי ספר לבית הנשיא ולהגיש להם את פרס החינוך.

4400: השתדלתי לחבר את כל הנושאים יחדיו.

4400: אני מסיימת בברכה לכולם וליו"ר על העשייה.

זבולון אורלב: אני מבקש לסכם את הדיון.

זבולון אורלב: כידוע, כל ההחלטות יהיו כאן "פה אחד" – משום שאני הח"כ היחיד שנוכח כאן כעת.

זבולון אורלב: אולם הנושא לא שנוי במחלוקת.

משה דקלו: אפשר להטמיע ISO גם בכנסת.

זבולון אורלב: תוך כדי הדיון חשבתי על כך, והתכוונתי לשאול אחר כך את מנכ"לית מכון התקנים האם אפשר לתת תו תקן לוועדה.

זבולון אורלב: מאחר שהנושא עלה – אני מבקש זאת כעת, בקול רם.

זבולון אורלב: אני מוכן להיות שפן ניסיונות בנושא.

זיוה פתיר: התנדבתי למשימה.

זבולון אורלב: "התנדבות" משמעותה לא לקבל שכר.

זיוה פתיר: נכון.

חיים בן-עמי: היו"ר רוצה לקבל תו תקן או לעבור תהליך איכות?

זבולון אורלב: הסדר לא משנה לי.

זבולון אורלב: לגופו של עניין, אני מוכן להיות שפן הניסיונות.

זבולון אורלב: אני חושב שזו תהיה בשורה גדולה.

זבולון אורלב: ברור לי שאני צריך לשם כך את הסכמת שותפיי: חברי הכנסת ועובדי הוועדה, המוזמנים – כולם.

זבולון אורלב: אני מוכן לכך בהחלט.

זבולון אורלב: זאת לעדות על התמיכה של ועדת החינוך והתרבות בתהליך.

זבולון אורלב: ועדת החינוך והתרבות מברכת את ניהול חינוך לאיכות במוסדות החינוך וביחידות משרד החינוך, ורואה בהן תרבות ראויה ונכונה לקידום מטרות החינוך.

זבולון אורלב: הוועדה התרשמה מאוד מהדיווח של אנשי החינוך ונציגי הרשויות המקומיות, ובעיקר מדבריהם של התלמידות והתלמידים.

זבולון אורלב: כולם דיווחו על הצלחת החינוך לאיכות במוסדות החינוך.

זבולון אורלב: הוועדה ממליצה לפני משרד החינוך לגבש הדרכים שיגבירו את היקף מוסדות החינוך שיהיו שותפים לתהליך.

זבולון אורלב: אני מברך במיוחד את העיר אשקלון – עיר מובילה בהיקף מוסדות החינוך שנכללים בתהליך, וכן את המודעות של רשת "אורט" – שהמנכ"ל שלה טרח להופיע לישיבה זו.

זבולון אורלב: בכך מיצינו את העניין, באיחור, לא בהתאם לתקן שקבענו.

זבולון אורלב: אולם נהניתי מאוד לשמוע ולראות את האור שיש בתוך מערכת החינוך.

זבולון אורלב: אני מאחל לכולם הצלחה רבה.

זבולון אורלב: ולמכון התקנים אני מודה על כל העזרה ושיתוף הפעולה.